Мейкъуапэрэ Налшыкрэ зэпащIэу
  ШыщхьэуIум и 3-м КъБР-м и Лъэпкъ музейм къыщызэIуахащ КъуэкIыпIэ музейм и Кавказ Ищхъэрэ къудамэу Мейкъуапэ дэтым къиша сурэтхэм я гъэлъэгъуэныгъэ.
 "Кавказ Ищхъэрэм и сурэтыщIхэр" зыфIаща гъэлъэгъуэныгъэм къыдегъэцIыху XX лIэщIыгъуэм и кIэхэм, XXI лIэщIыгъуэм и пэщIэдзэхэм ди щIыналъэм цIэрыIуэ щыхъуа сурэтыщI зэчиифIэхэм я IэдакъэщIэкIхэр.
 Живопись, графикэ, декоративно-прикладной гъуазджэ экспозицэу 50 Къэбэрдей-Балъкъэрым къишащ КъуэкIыпIэ музейм и къудамэм и гъэтIылъыгъэхэм щыщу. Ахэр я лэжьыгъэщ сурэтыщI 46-м.
 Ди къуэш республикэм щыщу гъэлъэгъуэныгъэм зи IэдакъэщIэкI хэлъхэм яхэтщ сурэтыщI лъэрызехьэхэу Къат Теувэж, ПэтIуащIэ Феликс, Дыгъужь Мэхьмуд, Резюкин Александр, Кириченкэ Юрий, Манакьян Александр, нэгъуэщIхэри. Зи цIэ къитIуахэр ящыщщ совет лъэхъэнэм адыгэ гъуазджэм и зыужьыныгъэм унэтIакIуэ хуэхъуахэм.
 Налшык мы махуэхэм щекIуэкIыну гъэлъэгъуэныгъэм я лэжьыгъэ щыплъагъунущ Къэбэрдей-Балъкъэрым, Осетием, Дагъыстэным, Шэшэным, Ингушым, Астрахань областым, Ставрополь, Краснодар крайхэм, Абхъаз Республикэм щыщ сурэтыщIхэми. Абыхэм яхэтщ, щIыхьыцIэ лъагэхэр, щIыхь дамыгъэхэр, щытхъу тхылъхэр зиIэхэр, дэтхэнэри Урысейм и мызакъуэу, нэгъуэщI къэралхэми щыцIэрыIуэщ.
 Гъэлъэгъуэныгъэр къыщызэIуихым КъБР-м щэнхабзэмкIэ и министр Къумахуэ Мухьэдин жиIащ гъэлъэгъуэныгъэм и плъыфэ дахэр игу зэрыдыхьар; сурэтхэр зэрыщхъуэкIэплъыкIэм Кавказ Ищхъэрэм бзэкIэ, хабзэкIэ, динкIэ зэтемыхуэу ис лъэпкъ дахэхэр IупщIу къызэригъэлъагъуэр. ИкIи къыхигъэщащ Къэбэрдей-Балъкъэрым и сурэтыщI нэхъыфIхэм я лэжьыгъэхэр Мейкъуапэ дэт КъуэкIыпIэ музейм зэрыщахъумэр, ахэр мы гъэлъэгъуэныгъэм зэрыхэтыр и гуапэ зэрыхъур.
 КъБР-м и цIыхубэ сурэтыщI Бгъэжьнокъуэ Заурбэч жиIащ КъуэкIыпIэ музейр Москва и музей нэхъыфIхэм зэращыщыр, абы и къудамэу Кавказым щыIэм и мыхьэнэр къызэрылъытэгъуейр. Ар зи жэрдэму щыта Кушу Аслъэнрэ Нэфисэтрэ псалъэ гуапэкIэ игу къигъэкIыжащ, "абыхэм гъуазджэм хуаIа лъагъуныгъэр мыхъуамэ, нобэ тлъагъу гъуэзэджэр димыIэнкIэ хъунт", - дыщIигъуащ Бгъэжьнокъуэм.
 КъБР-м и цIыхубэ сурэтыщI Црым Руслан хьэщIэхэм ехъуэхъуащ сыт щыгъуи лэжьыгъэфI къадэхъуну, апхуэдэ музей ди къуэш республикэм зэритым щхьэкIэ хуабжьу уехъуапсэ зэрыхъунур къыхигъэщащ.
 - Кавказ Ищхъэрэм и Iэхэлъахэм хиубыдэ щIыналъэ II-м щыпсэу сурэтыщI цIэрыIуэхэм я нэхъыфIу ди музейм щытхъумэхэм ящыщщ нобэ Къэбэрдей-Балъкъэрым къэтшар, - жиIащ КъуэкIыпIэ музейм и Кавказ Ищхъэрэ къудамэу Мейкъуапэ дэтым и унафэщI Сэбцокъуэ Аминат. - Ди музейм и гъэтIылъыгъэм фи республикэм исхэр щыдгъэгъуазэмэ тфIэфIу дыкъэкIуащ, дяпэкIи нэгъуэщI хэгъэгухэм тшэну ди мурадщ. Мыбы щыфлъагъу сурэт 50-м щыщу I5-р КъБР-м щыщ IэщIагъэлIхэм ейщ, псори езыхэм тыгъэ къытхуащIауэ.
 Гъэлъэгъуэныгъэр шыщхьэуIум и 3-м щегъэжьауэ и 20 пщIондэ Лъэпкъ музейм щекIуэкIынущ.
НэщIэпыджэ Замирэ.
